Publication: Magyar Közlöny
Issue: MK-1998-80 (Year: 1998, Number: 80)
Era: 1990-2004
Section: a 38/1998. (IX. 4.) BM rendelethez
Paragraph Index: 13

4. A küldemény felbontása és érkeztetése 4.1. A helyi önkormányzathoz érkezett valamennyi küldeményt — kivéve azokat, amelyeket felbontás nélkül kell továbbítani (a névre szóló, magánjellegű, s. k. felbontásra szóló, valamint azon küldemények, amelyekre ezt elrendelték) — az e feladattal megbízott személy bonthatja fel, és látja el érkeztető bélyegzővel. 4.2. A küldemények szétosztása és érkeztető bélyegzővel való ellátása a postabontóban történik. A küldemények közül a postabontóban csak azokat kell felbontani, amelyekről a címzett nem állapítható meg. A szervezeti egységek szerint csoportosított, hivatkozási számmal ellátott és ajánlott küldeményként hivatkozási szám, illetve ajánlási ragszám szerint, a többit pedig a feladó neve szerint kell bevezetni az egyes szervezeti egységek átadókönyvébe. 4.3. A küldemények téves felbontásakor, valamint, ha később derül ki, hogy a küldeményben minősített irat van, a borítékot újból le kell ragasztani, rá kell vezetni a felbontó nevét, majd a küldeményt a felvett jegyzőkönyvvel sürgősen eljuttatni a címzetthez, illetve a minősített iratokat az iratkezelőhöz. A felbontó a kézbesítőkönyvben az átvétel és a felbontás tényét köteles rögzíteni az átvétel dátumának megjelölésével. 4.4. A felbontás nélkül átvett küldemények címzettje, az általa felbontott hivatalos küldeményt iktatás céljából soron kívül köteles visszajuttatni a központi iktatóba vagy a szervezeti egység iktatást végző iratkezelőjéhez. 4.5. A küldemény ellenőrzése bontáskor 4.5.1. A küldemény felbontásakor ellenőrizni kell az iraton, illetve borítékon jelzett melléklet(ek) meglétét, valamint illetékköteles iratnál az illeték lerovásának tényét. Az esetlegesen felmerülő irathiány tényét jegyzőkönyvben vagy az iratok vagy az előadói íven kell rögzíteni. A jegyzőkönyv egy példányát a küldeményhez kell mellékelni. 4.5.2. A faxon érkezett irat esetében, először gondoskodni kell az információkat tartósan őrző másolat készítéséről. A faxon érkezett irat kezelésére az általános rendelkezések az irányadóak. 4.6. Pénz, illetékbélyeg és egyéb érték kezelése 4.6.1. Ha felbontás alkalmával kiderül, hogy a küldemény pénzt vagy egyéb értéket tartalmaz, a felbontó az összeget, illetőleg a küldemény értékét köteles az iratokon feltüntetni, és a pénzt, illetékbélyeget és egyéb értéket — elismervény ellenében — a pénzkezeléssel megbízott dolgozónak átadni. Az elismervényt az irathoz kell csatolni. 4.6.2. A küldeményhez felragasztatlanul mellékelt illetékbélyeget — ha a beadvány illetékköteles — a 4.6.3. pontban foglaltak előzetes figyelembevételével az ügyintéző a beadványra felragasztja és az illetékjogszabálynak megfelelően értékteleníti. 4.6.3. Nem szabad a beadványra az illetékbélyeget felragasztani, ha az ügyfél azt a beadványban kért illetékköteles okirat (kiadvány) kiállításához csatolta. Ha a kért okirat kiadását a megkeresett szerv megtagadja, vagy kiadja ugyan, de az nem illetékköteles, az illetékbélyeget — mellékletként feltüntetve — ajánlott küldeményként, vissza kell küldeni az ügyfélnek. Vissza kell küldeni a beadványhoz felragasztatlanul mellékelt illeték- és postabélyeget is, ha a beadvány nem illetékköteles. 4.6.4. A beadványra ragasztott illetékbélyeget keltezési bélyegzővel vagy a bélyegen a keltezés tintával történő átírásával kell értékteleníteni. Ha az illetékköteles iraton az illetéket részben vagy egyáltalán nem rótták le, az illetékjogszabályok szerint kell eljárni. Ez az eljárás azonban — ha jogszabály másként nem rendelkezik — nem akadályozhatja a további folyamatos kezelést, illetőleg ügyintézést. 4.7. A küldemény borítékját véglegesen az ügyirathoz kell csatolni, ha — az ügyirat benyújtásának időpontjához jogkövetkezmény fűződik, — a beküldő nevét vagy pontos címét csak a borítékról lehet megállapítani, — a küldemény hiányosan vagy sérülten érkezett meg, — bűncselekmény vagy szabálysértés gyanúja merül fel.

Source: https://magyarkozlony.hu/hivatalos-lapok/bc2f3ee1d5c85289ae6845b69ae9a24dc13ec7a3/dokumentumok/c8de5c2afae3a3a4b607c0b8c7c9477121f7663b/letoltes